Det er faldet i justitsminister Søren Pinds (V) lod at lukke og slukke den Irakkommission, som ifølge sine egne medlemmer har fundet frem til adskillige delikate og interessante oplysninger om baggrunden for og forløbet undervejs i Danmarks deltagelse i Irakkrigen.

Det gør justitsministeren uden at blinke. Men den ellers sjældent ordknappe minister har ikke meget at sige om alle de spørgsmål, der er blevet hvirvlet op i sommerens debat om lukningen af Irakkommissionen. Han ønsker i realiteten ikke at svare på noget som helst, som har med det politiske indhold i forhold til Irakkrigen at gøre. Eksempelvis om Irakkrigen efter hans mening var lovlig.

»Det har jeg skam slet ikke forholdt mig til«, siger Søren Pind og nævner for første gang af mange, at Venstre før valget sagde, at »enten skulle den her kommission nedlægges, eller også skulle kommissoriet udvides, så det blev dækkende. I regeringsforhandlingerne kom man så frem til, at den skulle nedlægges, det havde man også fået mandat til af vælgerne, og så nedlagde man den«.